钦定古今图书集成/明伦汇编/氏族典/第169卷 > 《廖用贤尚友录》 > 颜畿
## 钦定古今图书集成/明伦汇编/氏族典/第169卷 > 《廖用贤尚友录》 > 颜畿

按《晋书颜含传》：“含兄畿，咸宁中得疾，就医自疗，遂死
于医家。家人迎丧，旐每绕树而不可解，引丧者颠仆，
称畿言曰：‘我寿命未死，但服药太多，伤我五脏耳。今
当复活，慎无葬也’。其父祝之曰：‘若尔有命复生，岂非
骨肉所愿？今但欲还家，不尔葬也’。旐乃解。及还，其妇
梦之曰：‘吾当复生，可急开棺’。其夕，母及家人又梦之”，
乃发棺，果有生验。以手刮棺，指爪尽伤，然气息甚微，
存亡不分矣。饮哺将护，累月犹不能语。饮食所须，托
之以梦。含绝人事，躬亲侍养，足不出户者十有三年。
畿竟不起。